ΑΠΟΦΑΣΗ ΤΟΥ ΦΟΙΤΗΤΙΚΟΥ ΣΥΛΛΟΓΟΥ 
ΜΑΘΗΜΑΤΙΚΟΥ ΣΑΜΟΥ
 ΟΙ ΦΟΙΤΗΤΕΣ ΤΟΥ ΠΑΝΕΠΙΣΤΗΜΙΟΥ ΑΙΓΑΙΟΥ ΣΥΜΜΕΤΕΧΟΥΜΕ ΣΤΙΣ ΚΙΝΗΤΟΠΟΙΗΣΕΙΣ ΕΝΑΝΤΙΑ ΣΤΟ ΝΟΜΟΣΧΕΔΙΟ ΤΗΣ ΚΥΒΕΡΝΗΣΗΣ ΚΑΙ ΓΙΑ ΔΙΕΚΔΙΚΗΣΗ ΑΣΦΑΛΟΥΣ ΑΝΟΙΓΜΑΤΟΣ ΤΩΝ ΣΧΟΛΩΝ!
Ο αγώνας που δίνουν οι συμφοιτητές μας σε όλη την Ελλάδα και στη Σύρο την προηγούμενη εβδομάδα, μας γεμίζει επλίδα και αισιοδοξία. Δεν είμαστε μόνοι μας! Έχουμε στο πλευρό μας όλους τους συμφοιτητές μας στο Πανεπιστήμιο Αιγαίου, σε όλη τη χώρα, που νιώθουν τα ίδια άγχη και την ίδια αγανάκτηση με εμάς. Αποδεικνύεται για ακόμα μια φορά ότι όλοι οι φοιτητές, από όπου και αν βρίσκονται, μπορούν ενωμένοι με τα κοινά τους αιτήματα να μπούν εμπόδιο στα σχέδια της κυβέρνησης που χτυπάνε τις σπουδές μας. Απέναντι στην πολιτική που εντείνει την υποχρηματοδότηση στις σχολές μας, που τις έχει αφήσει κλειστές ένα ολόκληρο χρόνο, οι φοιτητές μπορούμε τώρα να στείλουμε δυνατό μήνυμα, να πάρουμε την κατάσταση στα χέρια μας!
Παλεύουμε να αποσυρθεί τώρα το νομοσχέδιο Κεραμέως – Χρυσοχοΐδη ! Εδώ και τώρα να πάρουν μέτρα για να ανοίξουν οι σχολές το εαρινό εξάμηνο, να γίνουμε ξανά φοιτητές.
Απαιτούμε :
· Με ευθύνη του υπουργείου και της διοίκησης του Πανεπιστημίου Αιγαίου να εξασφαλιστεί ότι οι φοιτητές που το επιθυμούν θα γυρίσουν στον τόπο σπουδών τους άμεσα και χωρίς καμία επιβάρυνση.
· Να δοθεί μηνιαίο στεγαστικό επίδομα σε κάθε φοιτητή που νοικιάζει σπίτι. 
· Με ευθύνη του υπουργείου και της διοίκησης του Πανεπιστημίου Αιγαίου να στεγαστεί κάθε φοιτητής που δεν πήρε δωμάτιο στη φοιτητική εστία. Όλοι οι εστιακοί να διατηρήσουν τα δωμάτιά τους, να πάψει τώρα κάθε είδους «χαράτσι» και επιβάρυνση.
· Να υπάρξει εναλλακτική πρόβλεψη για όσους δεν μπορέσουν να συμμετάσχουν στην εξεταστική.
· Με ευθύνη κράτους-δημοτικών-περιφερειακών αρχών να εξασφαλιστούν χώροι για ασφαλή πραγματοποίηση των μαθημάτων δια ζώσης.
· Ούτε σκέψη για πειθαρχικό δίκαιο. Οι φοιτητές δεν είναι εγκληματίες!
· Ούτε σκέψη για πανεπιστημιακή αστυνομία, όρια φοίτησης και διαγραφές!
· Ενίσχυση του Δημόσιου Συστήματος Υγείας, να καλυφθούν οι δεκάδες χιλιάδες κενές οργανικές θέσεις, να ενισχυθεί ο κρατικός προϋπολογισμός.
· Να ικανοποιηθούν τα αιτήματα φορέων-σωματείων των νησιών για ενίσχυση των νοσοκομείων των νησιών και για τη στήριξη της Πρωτοβάθμιας φροντίδας Υγείας!
· Ενίσχυση του Κρατικού Προϋπολογισμού του Ιδρύματος. Καμία μείωση προϋπολογισμού στην παιδεία και την φοιτητική μέριμνα.
· Με τα 30 εκατ. να ανοίξουν οι σχολές. Συγκεκριμένα να δοθεί ο  προϋπολογισμός σε  υλικοτεχνική υποδομή , πρόσληψη μονίμου διδακτικού προσωπικού , συνεργεία καθαρισμού.
Καλούμε όλους τους φοιτητές να ενώσουμε τις φωνές μας! Πραγματοποιούμε σύσκεψη μέσω Zoom με συμφοιτητές μας από όλα τα τμήματα του Πανεπιστημίου Αιγαίου, το Σάββατο 6/2 στις 18:00, ώστε να ανταλλάξουμε πείρα, να συντονίσουμε τη δράση μας για να μείνει το απαράδεκτο νομοσχέδιο στα χαρτιά, να γίνουμε φοιτητές ξανα!  
